CELEX: 52013XG0614(03)
Language: da
Date: 2013-06-14 00:00:00
Title: Konklusioner vedtaget af Rådet og repræsentanterne for medlemsstaternes regeringer, forsamlet i Rådet, om dobbelte karrierer for idrætsudøvere

14.6.2013   
            
            
               DA
            
            
               Den Europæiske Unions Tidende
            
            
               C 168/10
            
         Konklusioner vedtaget af Rådet og repræsentanterne for medlemsstaternes regeringer, forsamlet i Rådet, om dobbelte karrierer for idrætsudøvere
   2013/C 168/04
   RÅDET FOR DEN EUROPÆISKE UNION OG REPRÆSENTANTERNE FOR MEDLEMSSTATERNES REGERINGER,
   SOM MINDER OM,
   at Rådet den 20 maj 2011 udarbejdede en EU-arbejdsplan for sport for 2011-2014, som fremhævede uddannelsers og kvalifikationers rolle i forbindelse med idræt, og oprettede ekspertgruppen om sportsuddannelser med henblik på at udarbejde et forslag til europæiske retningslinjer om dobbelte karrierer,
   SOM BIFALDER:
   EU's retningslinjer om dobbelte karrierer for idrætsudøvere, som blev udarbejdet af medlemsstaterne og Kommissionens ekspertgruppe om sportsuddannelser efter forslag fra ad hoc-ekspertgruppen om dobbelte karrierer, og som tilskynder til en række politiske tiltag til støtte for dobbelte karrierer inden for idræt (1),
   SOM TAGER FØLGENDE I BETRAGTNING:
   
               1.
            
            
               I disse rådskonklusioner bør udtrykket »idrætsudøvere« forstås som »talentfulde idrætsudøvere« eller »eliteidrætsudøvere«, både mandlige og kvindelige, herunder handicapidrætsudøvere, idet FN's konvention om rettigheder for personer med handicap respekteres.
               
                           —
                        
                        
                           Udtrykket »talentfuld idrætsudøver« bør forstås som en idrætsudøver, der er anerkendt af en idrætsorganisation, et offentligt organ eller staten som en idrætsudøver, der har potentiale til at skabe sig en idrætskarriere på eliteplan.
                        
                     
                           —
                        
                        
                           Udtrykket »eliteidrætsudøver« bør forstås som en idrætsudøver, der har en professionel kontrakt med en arbejdsgiver inden for idrætsområdet eller en idrætsorganisation eller er anerkendt som eliteidrætsudøver af en idrætsorganisation, et offentligt organ eller staten på grundlag af dokumenterede resultater og præstationer.
                        
                     
         
               2.
            
            
               Udtrykket »dobbelt karriere« bør forstås således, at en idrætsudøver gennem træning af høj kvalitet og uden en urimelig personlig indsats kan kombinere en idrætskarriere med uddannelse og/eller arbejde på en fleksibel måde, således at deres ideelle, helbredsmæssige, uddannelsesmæssige og professionelle interesser beskyttes, uden at nogen af målene tilsidesættes, med særlig fokus på den fortsatte formelle uddannelse af unge idrætsudøvere.
            
         
               3.
            
            
               Idrætsresultater på højt niveau skal kunne kombineres med uddannelse og en karriere, hvor idrætsudøvere kan udnytte deres styrker til yderligere at bidrage til samfundet. Idrætsudøvere opnår viden, kvalifikationer og kompetencer gennem deltagelse i idræt. Rådets henstilling om validering af ikkeformel og uformel læring (2) danner grundlag for, at medlemsstaterne kan anerkende og validere disse former for læring.
            
         
               4.
            
            
               Fremme af dobbelte karrierer bidrager til at opfylde flere af målsætningerne i Europa 2020-strategien (3) (forebyggelse af tidligt skolefrafald, flere studerende på videregående uddannelser og øget beskæftigelsesegnethed) og skaber en mere effektiv idrætspolitik ved at fastholde flere idrætsudøvere inden for idrættens verden.
            
         
               5.
            
            
               Idrætsudøvere træner og/eller konkurrerer i stigende grad regelmæssigt i udlandet, hvilket gør kombinationen af en idrætskarriere og skolegang, videreuddannelse eller en karriere uden for idrættens verdenen mere kompliceret. Disse idrætsudøvere repræsenterer en af de internationalt set mest mobile dele af den europæiske befolkning.
            
         
               6.
            
            
               Idrætsudøvere yder et vigtigt bidrag til opfattelsen af idræt og fysisk aktivitet, formidler positive værdier til samfundet, f.eks. fairness og resultatorienteret indsats, og tjener som rollemodeller for at rekruttere unge idrætsudøvere. Endvidere er de vigtige repræsentanter for deres hjemlande. I den forbindelse har alle idrætsorganisationer og regeringer et ansvar for at give idrætsudøvere mulighed for at opnå en vellykket dobbelt karriere, så de ikke stilles ugunstigt, når idrætskarrieren er forbi (4).
            
         
               7.
            
            
               Idræt for børn skal altid gennemføres i overensstemmelse med FN's konvention om barnets rettigheder. Det skal især sikres, at børns involvering i forberedelsen på idræt på højt niveau ikke er kontraproduktiv i forhold til eller har en skadelig indvirkning på deres fysiske, sociale eller følelsesmæssige trivsel (4).
            
         
               8.
            
            
               De vigtigste udfordringer i forbindelse med uddannelseskvalitet og støtteordninger for idrætsudøvere, som deltager i idræt på højt niveau i Europa, er:
               
                           —
                        
                        
                           sikring af udviklingen af idrætsudøvere, navnlig i forbindelse med idrætsgrene, der kræver tidlig specialisering (i overensstemmelse med FN's konvention om barnets rettigheder), og af unge mennesker under uddannelse
                        
                     
                           —
                        
                        
                           balancen mellem idrætstræning og uddannelse og senere i livet balancen mellem idrætstræning og beskæftigelse
                        
                     
                           —
                        
                        
                           den fase, hvor idrætsudøvere afslutter idrætskarrieren, herunder dem, der forlader idrætssystemet tidligere end planlagt (4).
                        
                     
         
               9.
            
            
               For at konkurrere på højt niveau er et betydeligt antal idrætsudøvere nødt til at supplere deres idrætsstøtte, ofte gennem støtte fra familien, studielån eller gennem deltids- eller fuldtidsarbejde. Visse idrætsudøvere må lægge idrætten på hylden, da de har vanskeligt ved at kombinere deres idrætskarriere med uddannelse og/eller arbejde.
            
         
               10.
            
            
               Det kan give betydelige fordele for idrætsudøvere, hvis de er i stand til at kombinere en idrætskarriere med uddannelse og/eller arbejde, herunder sundhedsmæssige fordele (f.eks. en afbalanceret livsstil og mindre stress), udviklingsmæssige fordele (f.eks. udvikling af kvalifikationer, der kan anvendes inden for idræt, uddannelse og andre af livets områder), sociale fordele (udvidede sociale netværk og sociale støtteordninger) samt forbedrede fremtidige beskæftigelsesudsigter,
            
         OPFORDRER I DEN FORBINDELSE EU'S MEDLEMSSTATER, IDRÆTSORGANISATIONER OG INTERESSENTER, SOM HANDLER INDEN FOR DERES KOMPETENCE- OG ANSVARSOMRÅDER, TIL UNDER HENSYNTAGEN TIL IDRÆTSORGANISATIONERNES UAFHÆNGIGHED:
   
               1.
            
            
               på grundlag af de principper, der er indeholdt i EU's retningslinjer om dobbelte karrierer for idrætsudøvere, at udvikle en politisk ramme og/eller nationale retningslinjer for dobbelte karrierer, der involverer alle de relevante aktører, f.eks. ministerierne for idræt, sundhed, uddannelse, beskæftigelse, forsvar, ungdom samt indenrigsministeriet og finansministeriet m.fl., idrætsorganisationer, offentlige organer, uddannelsesinstitutioner, virksomheder, handelskamre og fagforeninger samt idrætsudøvernes repræsentative organer
            
         
               2.
            
            
               at fremme samarbejde og aftaler mellem alle relevante interessenter i forbindelse med udviklingen og gennemførelsen af dobbelte karrierer
            
         
               3.
            
            
               at tilskynde til tværsektorielt samarbejde og støtte til innovative foranstaltninger og forskning med det formål at identificere og løse de problemer, som idrætsudøvere står over for både i forbindelse med uddannelse og på arbejdspladsen
            
         
               4.
            
            
               at fremme udveksling af god praksis og erfaring med dobbelte karrierer blandt medlemsstaterne på lokalt, regionalt og nationalt plan
            
         
               5.
            
            
               at sikre, at foranstaltninger til støtte for dobbelte karrierer, hvis sådanne findes, anvendes ens for mandlige og kvindelige idrætsudøvere under hensyntagen til handicapidrætsudøveres særlige behov
            
         
               6.
            
            
               at tilskynde idrætsorganisationer og uddannelsesinstitutioner til at sikre, at udelukkende tilstrækkeligt kvalificeret eller uddannet personale arbejder eller udfører frivilligt arbejde til støtte for idrætsudøvere, der er i gang med en dobbelt karriere
            
         
               7.
            
            
               at fremme brugen af kvalitetsstandarder på idrætsakademier og eliteuddannelsescentre, f.eks. med hensyn til personale, der er kvalificeret med henblik på dobbelte karrierer, sikkerhedsforanstaltninger og åbenhed omkring idrætsudøveres rettigheder
            
         
               8.
            
            
               med hensyn til uddannelse af idrætsudøvere:
               
                           —
                        
                        
                           at give idrætsudøvere mulighed for tilpassede forløb inden for de relaterede politiske og/eller lovgivningsmæssige rammer, så de kan kombinere deres idrætsaktiviteter med uddannelse, eventuelt i forbindelse med netværk af uddannelsesinstitutioner. Tilpassede akademiske kalendere, individuelle undervisningsforløb, fjernundervisning og e-læring, supplerende vejledning og fleksibilitet for så vidt angår eksamensplanlægning kan være gavnligt i den sammenhæng
                        
                     
                           —
                        
                        
                           at overveje fordelene ved at indføre et kvalitetsakkrediteringssystem på nationalt plan til støtte for dobbelte karrierer på uddannelsescentre, idrætsskoler, idrætsakademier, i idrætsklubber, idrætsforbund og/eller på universiteter
                        
                     
                           —
                        
                        
                           at overveje at støtte, at uddannelsesinstitutioner på nationalt plan og mellem medlemsstaterne samarbejder om tilpassede uddannelsesprogrammer, og at prioritere arbejdet med at fastlægge ækvivalensen mellem kvalifikationsniveauer som beskrevet i den europæiske referenceramme for kvalifikationer
                        
                     
                           —
                        
                        
                           at overveje foranstaltninger, som letter og fremmer idrætsudøveres geografiske mobilitet, så de kan kombinere deres idrætskarriere med uddannelsesprogrammer i udlandet
                        
                     
                           —
                        
                        
                           at fremme udviklingen af uddannelsesprogrammer og/eller kvalifikationer inden for idrætssektoren for idrætsudøvere ved at tilskynde til forbindelser mellem udbydere af uddannelse og idrætsorganisationer
                        
                     
                           —
                        
                        
                           at fortsætte arbejdet med gennem de nationale kvalifikationsrammer at tilpasse idrætsundervisning, kvalifikationer og erhvervscertificering inden for støtteordninger for dobbelte karrierer til den europæiske referenceramme for kvalifikationer
                        
                     
         
               9.
            
            
               med hensyn til idrætsudøveres beskæftigelsesmuligheder:
               
                           —
                        
                        
                           at støtte særlige arrangementer (seminarer, konferencer, workshops, netværksarrangementer og jobmesser) for idrætsudøvere, som fremhæver vigtigheden af dobbelte karrierer og oplyser dem om relevante ordninger og støtteforanstaltninger med henblik på arbejde
                        
                     
                           —
                        
                        
                           at overveje udarbejdelsen af særlige programmer for dobbelte karrierer for idrætsudøvere, som arbejder i det offentlige, der også kunne fungere som et eksempel på bedste praksis for andre arbejdsgivere
                        
                     
                           —
                        
                        
                           at overveje mulige foranstaltninger med henblik på at afhjælpe de ulemper, som idrætsudøvere kan stå over for i forbindelse med deres uregelmæssige deltagelse på arbejdsmarkedet
                        
                     
                           —
                        
                        
                           at fremme vejledning og støtte til idrætsudøvere, der indstiller idrætskarrieren, så de kan forberede, påbegynde og udvikle en karriere på arbejdsmarkedet i bredere forstand, når deres idrætskarriere er forbi
                        
                     
                           —
                        
                        
                           at sætte dobbelte karrierer på dagsordenen i forbindelse med den sociale dialog på nationalt plan og på EU-plan
                        
                     
         
               10.
            
            
               med hensyn til idrætsudøveres sundhed:
               
                           —
                        
                        
                           at overveje om nødvendigt at støtte samarbejde mellem idræts-, sundheds- og uddannelsesmyndigheder med henblik på at give sundhedsbistand og psykologisk bistand til idrætsudøvere gennem uddannelsesprogrammer inden for områder som livsfærdigheder, sund levevis, ernæring, forebyggelse af skader og restitutionsteknikker, særlig med henblik på mindreåriges moralske integritet og overgangen ved afslutningen af idrætskarrieren
                        
                     
                           —
                        
                        
                           at opfordre offentlige sundhedsmyndigheder og private forsikringstjenesteydere til om nødvendigt at overveje, hvilke forsikringsbestemmelser der ville give arbejdsgivere, arbejdende idrætsudøvere og idrætsudøvere, der har indstillet karrieren, en øget arbejdstagerbeskyttelse for så vidt angår idrætsskader, særlig med henblik på overgangen ved afslutningen af idrætskarrieren
                        
                     
         
               11.
            
            
               med hensyn til idrætsudøveres økonomi:
               
                           —
                        
                        
                           eventuelt at undersøge etablering eller videreudvikling af økonomiske støttesystemer for idrætsudøvende studerende, som afspejler de forskellige faser af en dobbelt karriere
                        
                     
                           —
                        
                        
                           eventuelt at overveje at udvikle særlige stipendier for dobbelte karrierer i forbindelse med uddannelsesinstitutioner, der giver idrætsudøvere mulighed for at kombinere uddannelse og idræt. Disse stipendier kunne bestå af økonomisk støtte til visse idrætsrelaterede udgifter, betaling af studieafgifter for særlige uddannelsesprogrammer eller støtteordninger, der tager særlig hensyn til overgangen ved afslutningen af idrætskarrieren;
                        
                     
         OPFORDRER UNDER HENSYNTAGEN TIL IDRÆTSORGANISATIONERNES UAFHÆNGIGHED DISSE IDRÆTSORGANISATIONER TIL:
   
               1.
            
            
               at sikre støtte til, at idrætsudøveres dobbelte karrierer bliver en succes, på alle interne niveauer (f.eks. ved at udpege kvalificerede rådgivere, der skal bistå idrætsudøverne fra starten til slutningen af deres idrætskarriere, ved at have ansvarlige trænere og støttepersoner, der tager hensyn til uddannelses- og/eller arbejdskrav, og ved at planlægge nationale og internationale idrætsarrangementer på en måde, der tager hensyn til kravene i forbindelse med idrætsudøvernes uddannelse og/eller arbejde og også beskytter idrætsudøverne mod urimelig belastning) (5)
               
            
         
               2.
            
            
               at udvikle, lede eller deltage fuldt ud i de netværk og mekanismer, som er etableret i medlemsstaterne og/eller inden for offentlige idrætsmyndigheder, for at udvikle og gennemføre ordninger i forbindelse med dobbelte karrierer for idrætsudøvere
            
         
               3.
            
            
               at overveje at udnævne særlige »ambassadører for idrætsudøvere med dobbelte karrierer« for at vise, at det er muligt at opnå succes på højeste niveau inden for idræt og samtidig også opnå succes med uddannelse og/eller arbejde
            
         
               4.
            
            
               at samarbejde med handelskamre og fagforeninger og virksomheder med henblik på at oplyse om de positive egenskaber og fordele, som idrætsudøvere kan bibringe arbejdsgivere, og samtidig opfordre til fleksible arbejdsordninger for idrætsudøvere
            
         
               5.
            
            
               at tilskynde til forhandlinger med virksomheder om sponsoraftaler, som giver idrætsudøvere mulighed for at få arbejdserfaring og opnå særlig begunstigelse ved ansættelse og fleksible arbejdsordninger i den sponsorerende virksomhed eller i dens partnervirksomheder
            
         
               6.
            
            
               eventuelt at inddrage idrætsudøvernes repræsentative organer i udviklingen af politikker og tiltag i forbindelse med dobbelte karrierer;
            
         OPFORDRER EUROPA-KOMMISSIONEN TIL:
   
               1.
            
            
               på grundlag af EU's retningslinjer om dobbelte karrierer for idrætsudøvere at overveje en passende opfølgning inden for rammerne af Rådets anden arbejdsplan for sport, herunder se på metoder til at måle gennemførelsen af politiske tiltag i forbindelse med dobbelte karrierer i hele EU, som medlemsstaterne kan bruge på frivillig basis
            
         
               2.
            
            
               at yde støtte til netværk i forbindelse med dobbelte karrierer, hvor idrætsudøvernes foreninger, virksomheder og handelskamre og fagforeninger, idrætsorganisationer, uddannelsesinstitutioner, nationale og lokale myndigheder og idrætstrænere kan mødes og udveksle oplysninger om bedste praksis på EU-plan
            
         
               3.
            
            
               at fremme og støtte udveksling af bedste praksis i EU i forbindelse med dobbelte karrierer for idrætsudøvere, bl.a. gennem støtte til projekter og formidling af resultaterne heraf i henhold til relevante finansieringsordninger og -programmer
            
         
               4.
            
            
               at støtte en tilsynsordning og/eller forskning baseret på den internationale dimension i forbindelse med programmer for dobbelte karrierer, navnlig for så vidt angår konsekvenserne af overgange i idrætsudøveres liv, sikringen af udviklingen af idrætsudøvere inden for idrætsgrene, der kræver tidlig specialisering, virkningen af foranstaltninger og støtteordninger i medlemsstaterne og processen omkring idrætsudøveres genindtræden på arbejdsmarkedet
            
         
               5.
            
            
               at støtte udviklingen af et sæt af minimumskvalitetskrav på europæisk plan i samarbejde med interessenter på området, som kan tjene som et referencepunkt for nationale ordninger og faciliteter i forbindelse med dobbelte karrierer og sikre åbenhed, kvalitetsgarantier og sikkerhed for idrætsudøvere, herunder idrætsudøvere i udlandet.
            
         
      (1)  Dok. 17208/12.
   
      (2)  EUT C 398 af 22.12.2012, s. 1.
   
      (3)  KOM(2010) 2020 endelig.
   
      (4)  Undersøgelsesforbehold fra IT.
   
      (5)  Undersøgelsesforbehold fra IT.